**Тэма: Задачы, якія раскрываюць сэнс дзеяння складання са словамі “столькі, колькі…”**

**Мэты:**

* пазнаёміць з задачамі, якія раскрываюць сэнс дзеяння складання са словамі “столькі, колькі…”;
* вучыць працаваць са схематычным чарцяжом як сродкам мадэлявання тэксту задачы;
* замацоўваць вывучаныя таблічныя і пазатаблічныя выпадкі складання і аднімання;
* замацоўваць уменне рашаць прыклады ў два дзеянні.

**Абсталяванне:** вучэбны дапаможнік “Матэматыка. 1 клас.”2ч. (Г.Л.Мураўёва., М.А.Урбан); рабочы сшытак да дапаможніка “Матэматыка” 2ч.; геаметрычныя фігуры; наглядны і раздатачны матэрыял.

**Ход урока:**

1. **Арганізацыйна – матывацыйны этап.**

Празвінеў і змоўк званок,

Пачынаецца ўрок.

Хутка час прабяжыць,

Трэба ім даражыць.

Будзем добра працаваць,

Будзем веды набываць!

* Я думаю, што вы будзеце добра працаваць і за кожнае выкананае заданне будзеце атрымліваць кветачкі, а ў сваіх маршрутных лістах кожнае заданне будзеце ацэньваць лінеечкай поспеху.

1. **Этап актуалізацыі ведаў.**

Дзеці, да нас на ўрок завітала госця – прыгажуня са сваімі сынамі. Але каб даведацца хто гэта, трэба выканаць заданні.

***Вуснае лічэнне:***

* Раскласці лікі на дзесяткі і адзінкі – 12, 15, 18.;
* Назавіце лікі – 1дзес. 3 адз., 1дзес. 6 адз., 1дзес. 9адз.;
* Павялічыць на 3 лікі – 7, 12, 10;
* Паменшыць на 2 лікі – 14, 9, 12;
* Работа з геаметрычным матэрыялам (запомніць геаметрычныя фігуры, якія размешчаны на дошцы і назваць іх па памяці);
* Рашыць задачу: Ваня прачытаў 12 старонак кніжкі, а Саша на 5 старонак больш. Колькі старонак прачытаў Саша?
* Параўнаць выразы:

2 + 2 \* 8 3 + 1 \* 4 4 + 1 \* 6

10 – 1 \* 7 7 – 2 \* 6 12 – 2 \* 10

* Малайцы дзеткі, вы справіліся з заданнем. Дык хто прыйшоў да нас у госці? (Вясна).

*Ацэньванне вуснага лічэння. Вынік.*

1. **Фізкультхвілінка.**
2. **Этап пастаноўкі тэмы і мэты ўрока.**

* Вясна прыйшла не адна, а са сваімі сынамі. Давайце ўспомнім вясеннія месяцы і назавём іх. (Сакавік, красавік, май). Яны прыйшлі не проста так, а прынеслі вам свае заданні і запрашаюць нас на кветкавую паляну, каб пазнаёміцца з задачамі, якія раскрываюць сэнс дзеяння складання са словамі “столькі, колькі…” Гэта і ёсць тэма нашага ўрока. Сёння на ўроку мы будзем вучыцца рашаць такія задачы, будзем замацоўваць уменне выконваць складанне і адніманне ў межах 20, уменне рашаць прыклады ў два дзеянні.

1. **Этап вывучэння новага матэрыялу.**

* Давайце знаёміцца з задачай. На палянцы расце 10 чырвоных кветак, 8 сініх, а белых столькі, колькі чырвоных і сініх кветак разам. Колькі белых кветак расце на палянцы?

*Ацэньванне работы вучняў.*

1. **Этап замацавання вывучанага матэрыялу.**

***Заданне ад месяца Сакавіка***

Работа па падручніку (с. 96 – 97)

***Заданне 2*** – Было 2 чырвоныя машыны і 1 сіняя машына. Жоўтых машын было столькі, колькі чырвоных і сініх разам. Колькі было жоўтых машын?

***Заданне 3*** – Віця рашыў 4 прыклады, Света – 6 прыкладаў. Косця рашыў столькі, колькі Віця і Света разам. Колькі прыкладаў рашыў Косця?

***Заданне 6*** – знайсці рознасць.

*Ацэньванне работы вучняў па падручніку.*

**Фізкультхвілінка для вачэй (трэнажор)**

***Заданне ад месяца Красавіка***

Работа ў рабочым сшытку (с.49)

***Заднне 1.*** Устанавіць заканамернасць лікаў і працягнуць рад.

***Заданне 2.*** Знайсці суму лікаў і запоўніць пропускі ў табліцы.

***Заданне 3.*** Рашыць задачу. Сталяру трэба адрамантаваць 17 дзвярэй. Ён ужо адрамантаваў 10 дзвярэй. Колькі дзвярэй засталося адрамантаваць?

*Ацэньванне работы вучняў па сшытку.*

***Заданне ад месяца Мая.***

Месяц Май прапаноўвае вам паспаборнічаць. Ёна падрыхтаваў вам прыклады, якія неабходна рашыць як мага хутчэй і правільней.

5 + 4 + 6 2 + 6 + 2 14 + 1 + 1

6 + 3 – 7 3 + 5 – 7 10 + 2 – 1

*Ацэньванне работы вучняў. За першае месца 3 кветачкі, за другое – 2, за трэцяе – 1.*

1. **Этап падвядзення вынікаў урока.**

* Кожны з вас добра працаваў. Нашы госці Вясна і яе сыны задаволены вашай працай.
* Падышоў да канца наш урок.
* З чым сёння на ўроку вы пазнаёміліся?
* Ці дасягнулі мы мэты, якую ставілі ў пачатку ўрока?
* Што для вас было цяжкім?
* Што было самым цікавым?

1. **Рэфлексія.**

* Дзякуючы вашым ведам, дружнай працы ў кожнага з вас з’явілася свая кветкавая паляна. Ад гэтага ў нашым класе стала яшчэ святлей. Пакажыце які ў вас настрой. Калі добры, намалюйце сонейку ўсмешку, калі не вельмі добры – рысачку, а калі дрэнны – дугу. Прымацуйце свае палянкі на дошку.
* Я рада, што настрой у вас добры.
* Наш урок закончаны. Дзякуй за працу!